CELEX: 32016D1765
Language: hu
Date: 2016-10-03 00:00:00
Title: A Bizottság (EU) 2016/1765 végrehajtási határozata (2016. október 3.) a közbeszerzésben hivatkozható IKT műszaki előírások azonosításáról (EGT-vonatkozású szöveg)

4.10.2016   
            
            
               HU
            
            
               Az Európai Unió Hivatalos Lapja
            
            
               L 269/20
            
         A BIZOTTSÁG (EU) 2016/1765 VÉGREHAJTÁSI HATÁROZATA
   (2016. október 3.)
   a közbeszerzésben hivatkozható IKT műszaki előírások azonosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az európai szabványosításról, a 89/686/EGK és a 93/15/EGK tanácsi irányelv, a 94/9/EK, a 94/25/EK, a 95/16/EK, a 97/23/EK, a 98/34/EK, a 2004/22/EK, a 2007/23/EK, a 2009/23/EK és a 2009/105/EK európai parlamenti és tanácsi irányelv módosításáról, valamint a 87/95/EGK tanácsi határozat és az 1673/2006/EK európai parlamenti és tanácsi határozat hatályon kívül helyezéséről szóló, 2012. október 25-i 1025/2012/EU európai parlamenti és tanácsi rendeletre (1) és különösen annak 13. cikke (1) bekezdésére,
   az IKT-szabványosítással foglalkozó, több érdekelt felet tömörítő európai platformmal és az ágazati szakértőkkel folytatott konzultációt követően,
   mivel:
   
               (1)
            
            
               A szabványosítás fontos szerepet tölt be az „Európa 2020: az intelligens, fenntartható és inkluzív növekedés stratégiája” című bizottsági közleményben meghatározott Európa 2020 stratégia előmozdításában. Az Európa 2020 stratégia számos kiemelt kezdeményezése hangsúlyozza a termék- és szolgáltatáspiacokon az önkéntes szabványosítás fontosságát a más termékekkel vagy szolgáltatásokkal való összeegyeztethetőség és interoperabilitás, valamint a technológiafejlesztés előmozdítása és az innováció támogatása szempontjából.
            
         
               (2)
            
            
               A szabványok elengedhetetlenek az európai versenyképesség biztosításához, és kulcsszerepet játszanak az innovációban és a fejlődésben. Jelentőségüket a Bizottság az egységes piac megvalósítását (2) és a digitális egységes piac megvalósítását (3) szolgáló legújabb kezdeményezéseiben is hangsúlyozza; és a szabványosításnak és az interoperabilitásnak az európai digitális gazdaság megteremtésében játszott szerepét támogatja még az „Ikt-szabványosítási prioritások a digitális egységes piac érdekében” című közlemény (4) elfogadása is, amely átfogó stratégiai és politikai megközelítést alakít ki a digitális egységes piac megvalósításához kulcsfontosságú, elsőbbséget élvező információs és kommunikációs technológiák szabványosításához.
            
         
               (3)
            
            
               Egy digitális társadalomban a szabványosítási követelmények elengedhetetlenek a különböző hálózatok és rendszerek interoperabilitásához. „Az európai szabványok stratégiai jövőképe: az európai gazdaság fenntartható növekedésének elősegítése és gyorsítása 2020-ig” című bizottsági közlemény (5) elismeri az információs és kommunikációs technológiák (IKT) terén a szabványosításnak azt a sajátosságát, hogy az IKT-megoldásokat, -alkalmazásokat és -szolgáltatásokat gyakran olyan globális IKT-fórumok és -konzorciumok fejlesztik, amelyek egyben vezető IKT-szabványosítási szervezetekké is váltak.
            
         
               (4)
            
            
               Az 1025/2012/EU rendelet célja az európai szabványosítási keretrendszer korszerűsítése és javítása. Olyan rendszert alakít ki, amelyben a Bizottság dönthet annak megállapításáról, hogy a nem európai, nemzetközi vagy nemzeti szabványügyi szervezetek által elfogadott IKT műszaki előírások közül melyek a legrelevánsabbak és a legszélesebb körben elfogadottak. Ha egy hardver, szoftver vagy információs technológiai szolgáltatás közbeszerzése során lehetőség van az IKT műszaki előírások teljes körének kihasználására, az lehetővé teszi az eszközök, szolgáltatások és alkalmazások közötti interoperabilitást, és segít elkerülni a közigazgatásban azt a csapdát, hogy a saját tulajdonú IKT-megoldások alkalmazása miatt a közbeszerző nem tud szolgáltatót váltani a beszerzési szerződés lejártával, továbbá ösztönzi a versenyt az interoperábilis IKT-megoldások szolgáltatásainak piacán.
            
         
               (5)
            
            
               A közbeszerzési eljárásokban akkor lehet IKT műszaki előírásokra hivatkozni, ha azok megfelelnek az 1025/2012/EU rendelet II. mellékletében foglalt követelményeknek. Az e követelményeknek való megfelelés garantálja a hatóságok számára, hogy az IKT műszaki előírások kidolgozása során érvényesülnek a Kereskedelmi Világszervezet által a szabványosítás területén elismert elvek: a nyitottság, a méltányosság, az objektivitás és a megkülönböztetés tilalma.
            
         
               (6)
            
            
               Az IKT-előírások kiválasztására vonatkozó határozatok elfogadása előtt a Bizottság konzultál a 2011/C-349/04 bizottsági határozattal (6) létrehozott, az IKT-szabványosítással foglalkozó, több érdekelt felet tömörítő európai platformmal, illetve más fórumokon az ágazati szakértőkkel.
            
         
               (7)
            
            
               Az IKT-szabványosítással foglalkozó, több érdekelt felet tömörítő európai platform értékelte és a közbeszerzésben hivatkozhatók közötti azonosításra javasolta a következő műszaki előírásokat: World Customs Organization Data Model 3.5 verzió (a továbbiakban: WCO Data Model v 3.5), Content Management Interoperability Services 1.0 és 1.1 verzió (a továbbiakban: CMIS v1.0 & v1.1), Electronic business XML Messaging Services 3.0 verzió 1. rész: Core Features és Application Statement 4 Profile of ebMS 3.0 1.0 verzió (a továbbiakban: ebMS3.0-AS4), Business Document Metadata Service Location 1.0 verzió (a továbbiakban: BDX location), valamint Electronic business Core Party Identification Type Technical Specification 1.0 verzió (a továbbiakban: ebCorePartyIdType), melyeket az OASIS fejlesztett ki. Az értékelést megvitatták ágazati szakértőkkel is, akik szintén az azonosítás mellett foglaltak állást.
            
         
               (8)
            
            
               A WCO Data Model v 3.5 műszaki előírást a Vámigazgatások Világszervezete (WCO) fejlesztette ki, és a határokon átnyúló szabályozó ügynökségek, így például a kiviteli, behozatali és tranzitműveleteket ellenőrző vámhatóságok eljárási és jogi követelményeinek megfelelő, egymást kölcsönösen támogató adatkövetelményekből épül fel. Összhangban áll az ENSZ kereskedelmiadatelem-katalógusával (UNTDED), és széles körben használt a WCO tagszervezetei körében a határokon átnyúló szabályozási rendszerek végrehajtásában, például elektronikus árunyilatkozati rendszerek és egyablakos ügyintézés céljára.
            
         
               (9)
            
            
               A CMIS v1.0 az OASIS (Advancing open standards for the information society) által kiadott műszaki előírás, amely különböző tartalomkezelő rendszerek interoperabilitását teszi lehetővé az interneten keresztül. A dokumentumok mentését, előhívását és keresését standardizált módon teszi lehetővé, ezáltal segíti a különböző tartalomtárak közötti adatcserét. A CMIS v1.0 absztrakciós szintet kínál mindenféle, hálózati protokollokat használó dokumentumkezelő és -tároló rendszerek kezeléséhez. Az előírás olyan fogalmakat és funkciókat ír le, melyeket a legtöbb tartalomtár támogat és kínál, mint a tartalom és a metaadatok keresése, lekérése, hozzáadása és szerkesztése. A CMIS v1.1 teljes mértékben kompatibilis a CMIS v1.0-val, csak több funkciót tartalmaz.
            
         
               (10)
            
            
               Az OASIS által kifejlesztett ebMS3.0 az elektronikus szolgálati üzenetek cseréjét könnyíti meg XML alapú webes szolgáltatásokon keresztül, elterjedt internetes protokollok alkalmazásával. Célja az üzleti folyamatokban üzenetek cseréjével együttműködő különböző szereplők (kis- és nagyvállalkozások, állami és magánszféra) minél nagyobb mértékű bevonása az üzenetforgalmi kapacitásban rejlő különbségek, valamint az ingadozó kapcsolat, az állandó (fix) IP-cím hiánya vagy a tűzfalból adódó korlátozások okozta különbségek kiküszöbölésére. Az ebMS3.0-AS4 (röviden: AS4) műszaki előírás egy korszerű internetesszolgáltatás-alapú protokoll, amely standardizált módszert kínál a dokumentumok biztonságos, típustól független cseréjére.
            
         
               (11)
            
            
               A BDX Locationt szintén az OASIS fejlesztette ki, és az SML (Service Metadata Location) PEPPOL szerinti koncepciójának továbbfejlesztett verziója. Az üzleti adatcserét támogató metaadat-szolgáltatás az egyes üzleti folyamatok szereplői által elérhető adatműveletek típusáról és a kapcsolódó alaptechnológiákról tájékoztat. A BDX Location a metaadat-szolgáltatás helyét elsősorban mint URL-végpontot azonosítja.
            
         
               (12)
            
            
               Az OASIS ebCorePartyIdType műszaki leírása a felek típusazonosítási rendszereihez kínál szabványosított hivatkozási módot, formális URN-nevet használ a szervezetek azonosításához három nemzetközi szabványnak, az ISO/IEC 6523, az ISO 9735 és az ISO 20022 szabványnak megfelelően.
            
         ELFOGADTA EZT A HATÁROZATOT:
   1. cikk
   A mellékletben felsorolt műszaki előírások hivatkozhatók közbeszerzési eljárásokban.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. október 3-án.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 316., 2012.11.14., 12. o.
   
   
      (2)  A Bizottság közleménye: „Az egységes piac továbbfejlesztése: a polgárok és vállalkozások lehetőségeinek bővítése”, COM(2015) 550 final, 2015. október 28.
   
      (3)  A Bizottság közleménye: „Európai digitális egységes piaci stratégia”, COM(2015) 192 final, 2015. május 6.
   
      (4)  COM(2016) 176 final, 2016. április 19.
   
      (5)  COM(2011) 311 végleges, 2011. június 1.
   
      (6)  A Bizottság 2011. november 28-i 2011/C-349/04 határozata az IKT-szabványosítással foglalkozó, több érdekelt felet tömörítő európai platform létrehozásáról (HL C 349., 2011.11.30., 4. o.).
   
      MELLÉKLET
      
         Vámigazgatások Világszervezete (VVSz)
          (1)
      
      
                  Szám
               
               
                  Az IKT műszaki előírás címe
               
            
                  1
               
               
                  World Customs Organization Data Model 3.5 verzió (WCO Data Model 3.5 verzió)
               
            
         
      
         OASIS (Advancing open standards for the information society)
          (2)
      
      
                  Szám
               
               
                  Az IKT műszaki előírás címe
               
            
                  1
               
               
                  Content Management Interoperability Services 1.0 verzió (CMIS 1.0)
               
            
                  2
               
               
                  Content Management Interoperability Services 1.1 verzió (CMIS 1.1)
               
            
                  3
               
               
                  Business Document Metadata Service Location 1.0 verzió (BDX location)
               
            
                  4
               
               
                  Electronic business XML Messaging Services 3.0 verzió: 1. rész, Core Features és Application Statement 4 Profile of ebMS 3.0 1.0 verzió (ebMS3.0-AS4)
               
            
                  5
               
               
                  Electronic business Core Party Identification Type Technical Specification 1.0 verzió (ebCorePartyIdType)
               
            
         (1)  http://www.wcoomd.org/
      
         (2)  http://www.oasis-open.org/